Gloria-myn: Nog 7 liggame ondergronds gevind | Maroela Media
Reddingswerkers by die Koornfontein Gloria-steenkoolmyn naby Middelburg in Mpumalanga het Donderdag die liggame van nog sewe mans ondergronds gevind.
Mike Elliot, die sakereddingsverteenwoordiger vir die myn, sê die liggame kon egter nie na die oppervlak gebring word nie aangesien dit nie veilig was om dit te doen nie. "Die reddingswerkers het omgedraai en een liggaam gesien. Hulle het opgegaan en daar nog liggame gesien. Die gasvlakke het begin styg en dit was toe nie vir hulle veilig om die liggame na die oppervlak te bring nie," het Elliot gesê.
Hy het bygevoeg die liggame is gevind toe die reddingsoperasie weens veiligheidsredes gestaak is, maar die reddingswerkers nog ondergronds was.
Hierdie jongste ontdekking bring die dodetal van vermeende onwettige myners wat gesterf het op 12 te staan. Dié 12 is deel van 'n groep van meer as 20 mense wat verlede week ondergronds vasgekeer is nadat 'n ontploffing plaasgevind het terwyl hulle na bewering koperkabels gesteel het.
Elliot het vroeër aan African News Agency gesê 'n waaier sou geïnstalleer word om vars lug in die skag in te pomp om die skadelike ondergrondse gasse te verdun. Sodra dit veilig was, sal reddingspanne weer ondergronds gaan.
Verlede week is vyf liggame uit die skag gebring. Een man is lewend uit die skag gered en na 'n hospitaal geneem. Hy is in hegtenis geneem toe hy ontslaan is.
Die Gloria-myn, wat deur die Gupta-familie besit word, is verlede jaar onder sakeredding geplaas en werkers by dié myn het al maande lank nie hul salarisse ontvang nie. Elliot het vroeër gesê daar word probeer om die myn te verkoop sodat daar geld kan wees om die werkers te betaal.
Wat soek die mense in die myn? Dit se mos onwettig. kan dit nie verstaan nie – kan dit nie verstaan nie.
Baie moeilik om simpatie met kriminele te he…
Dit is moeilik vir my om te verstaan waarom ander se lewens in gevaar gestel word om kriminele se lyke te herwin!
Sluit die mense wat die koper koop toe want dis waar die oorsprong van die diefstal begin. As daar nie 'n afset vir hulle is nie sal dit moontlik stop.
Al betaal hulle my, ek kan nie minder omgee vir die onwettige skurke nie. Hulle het gesoek vir moeilikheid en meer gekry as waarvoor hulle gebargain het!